Diari Oficial de la Generalitat Valenciana


Sumari del DOGV 6831, del 01-08-2012 (2012/7325)

RESOLUCIÓ de 21 de juny de 2012, de la Subdirecció General de Relacions Laborals de la Direcció General de Treball, Cooperativisme i Economia Social, per la qual es disposa el registre i publicació del text del conveni col·lectiu de la Fundació Forem PV (codi 31150888107026).
------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6831

Data del DOGV
:   01-08-2012

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2012/7325


Data del document
:   21-06-2012

Organisme emissor
:   Conselleria d'Educació, Formació i Ocupació

Tipus de document
:   Resolució

Descriptors 

:   * conveni col·lectiu

RESOLUCIÓ de 21 de juny de 2012, de la Subdirecció General de Relacions Laborals de la Direcció General de Treball, Cooperativisme i Economia Social, per la qual es disposa el registre i publicació del text del conveni col·lectiu de la Fundació Forem PV (codi 82529552832349). [2012/7325]  
Vist el text del Conveni Col·lectiu de la Fundació Forem PV, subscrit per la Comissió Negociadora, integrada per representants de l'empresa, i per part dels treballadors, per membres de la representació unitària, i de conformitat amb el que disposa l'art. 90, apartats 2 i 3 del Reial Decret Legislatiu 1/1995, de 24 de març, Text Refós de la Llei de l'Estatut dels Treballadors, l'article 2 del Reial Decret 713/2010, de 28 de maig, sobre registre i depòsit de convenis i acords col·lectius de treball, i l'article 3 de l'Orde 37/2010, de 24 de setembre, per la qual es crea el Registre de la Comunitat Valenciana de Convenis i Acords Col·lectius de Treball, esta Subdirecció General de Relacions Laborals, d'acord amb les competències transferides segons el Reial Decret 4105/82, de 29 de desembre, resol:  
  
  
Primer   
Ordenar la seua inscripció en el Registre de la Comunitat Valenciana de Convenis i Acords Col·lectius de Treball, amb notificació a la Comissió Negociadora, i depòsit del text del conveni.  
  
Segon   
Disposar la seua publicació en el Diari Oficial de la Comunitat Valenciana.  
  
València, 21 de juny de 2012.- El subdirector general de Relacions Laborals: Reyes Maximiliano Coronado Coronado.  
  
  
  
CONVENI COL·LECTIU DE LA FUNDACIÓ FOREM PV 2009-2012  
  
Article 1. Àmbit territorial i funcional  
Este conveni té caràcter normatiu i s'ha d'aplicar a tots els centres de treball establits o que s'establisquen per la Fundació Forem PV durant la seua vigència, dins del territori del País Valencià.  
  
  
Article 2. Àmbit personal  
Este conveni col·lectiu s'aplica a tot el personal vinculat a la fundació per un contracte de treball, amb independència de la seua modalitat contractual.  
  
Article 3. Normativa aplicable i supletòria  
Totes les matèries que són objecte de tractament en este conveni col·lectiu substituïxen les disposicions pactades amb anterioritat a l'entrada en vigor d'este.  
En allò no establit se sotmet al que es disposa en l'Estatut dels Treballadors i en la resta de normes legals i reglamentàries que conformen la legislació vigent.  
  
Article 4. Vigència i durada  
Este conveni col·lectiu inicia la seua vigència amb efectes l'1 de gener de 2009, i la seua durada és fins al 31 de desembre de l'any 2012.  
  
Article 5. Efectes econòmics  
Les retribucions econòmiques arreplegades en este conveni s'apliquen a partir de l'1 de gener de 2009. (Les diferències salarials que es produïsquen com a conseqüència de l'aplicació retroactiva del conveni es paguen dins del mes següent a la seua signatura.)  
  
  
Article 6. Pròrroga, denúncia i revisió  
Este conveni col·lectiu es prorroga automàticament al seu venciment, per períodes anuals, si no hi ha denúncia dins del termini establit. Si les negociacions es prorroguen pel termini que excedix el de vigència del conveni, este s'entén prorrogat fins a l'entrada en vigor del nou.  
  
Les parts poden denunciar el conveni amb un mínim de dos mesos d'antelació al seu acabament. La negociació d'un nou conveni o la revisió d'este la duen a terme les parts legitimades, d'acord amb la data d'inici de negociació que es marque i si no n'hi ha per allò que assenyala l'article 7.  
  
Article 7. Comissió de vigilància i d'interpretació  
Es constituïx una comissió paritària amb tres representants del personal i els seus corresponents suplents, designats pel Comité Intercentres entre els seus membres i tres representants de la fundació designats per esta, a fi de resoldre les qüestions que es deriven de la interpretació o de l'aplicació d'este. Esta comissió és única per a tots els àmbits del conveni i es reuniran extraordinàriament una vegada al trimestre i extraordinàriament quan siga necessari i siga convocada per una de les parts.  
En cas de discrepància en la interpretació d'alguna norma del conveni o d'incidència plantejada, ambdós parts designen de comú acord un àrbitre pertanyent a la CS CCOO PV la mediació sol·licitada del qual posa fi a les qüestions plantejades, si així és acceptat per les parts.  
  
En cas que no s'accepte la mediació sol·licitada, cada part o de forma conjunta, ha de sol·licitar la mediació o l'arbitratge establit en l'acord de solució extrajudicial de conflictes de la Comunitat Valenciana.   
  
Article 8. Vinculació a la totalitat  
Les condicions pactades en este conveni col·lectiu constituïxen un tot orgànic i indivisible i a efecte de la seua aplicació pràctica, han de ser considerades globalment.  
  
Article 9. Absorció  
Les condicions de treball, així com les retribucions econòmiques percebudes pel personal inclòs en l'àmbit d'aplicació d'este conveni, amb anterioritat a l'entrada d'este, poden ser absorbides o compensades per les establides en este, en allò que resulten més favorables al treballador o la treballadora.  
  
Article 10. Classificació professional  
Les classificacions del personal consignades en este conveni són merament enunciatives i no impliquen l'obligació de tindre cobertes totes les categories enumerades.  
Tot el personal de la fundació afectat per este conveni està definit d'acord amb unes funcions i en conseqüència, assignat a nivells i en criteris retributius. Segons les funcions a realitzar, el personal pot ser contractat com a personal docent, no docent i personal sociolaboral.  
  
Els nivells establits arrepleguen les descripcions genèriques dels llocs de treball i els distints criteris retributius, són els següents:  
  
  
Personal no docent  
- Nivell I   
 Auxiliar de neteja  
- Nivell II   
 Auxiliars administratius i de servicis  
- Nivell III   
 Administratiu/iva 1a  
 Administratiu/iva 2a  
- Nivell IV   
 Responsables de centre  
 Tècnic o tècnica  
 Tècnic o tècnica en informàtica  
- Nivell V   
 Tècnic o tècnica superior  
 Responsables d'àrea, de departament o de programacions.  
  
Personal docent  
 Professor o professora  
  
Personal sociolaboral  
- Coordinador o coordinadora sociolaboral  
- Adjunt o adjunta sociolaboral  
- Formador o formadora de formació sociolaboral  
  
L'enumeració de funcions, de competències, de nivells d'especialització, de capacitat per a gestionar i de relacionar-se, s'acompanyen en l'annex II. Els criteris retributius en l'annex I.  
  
Article 11. Estructura de la plantilla  
S'entén per plantilla, en cada àmbit de gestió de la fundació, el conjunt dels llocs de treball necessaris en cada moment per al desenrotllament i el compliment de les diverses programacions i activitats que es contracten, convenien o acorden al marge que siguen cobertes per personal indefinit, fix discontinu o temporal i sempre segons les necessitats del treball.  
  
Article 12. Contractació i ocupació  
12.1. Contractació eventual   
La contractació del personal necessari per a cobrir les necessitats de la fundació s'ha de realitzar d'acord amb les disposicions legals vigents en cada moment i cal respectar en tot cas allò establit pel que fa als drets d'informació de les persones que representen els treballadors i les treballadores.  
S'ha de disposar d'un fitxer en el qual es registre el personal que haja sigut contractat per la fundació amb l'objecte de cobrir els llocs de caràcter eventual.  
Quan s'hagen de seleccionar persones per a cobrir les contractacions necessàries, s'ha de tindre en compte de manera preferent els treballadors i les treballadores amb servicis previs en la fundació, sempre que reunisquen en igualtat de condicions els requisits de qualitat, de capacitat, de polivalència, de titulació i d'adequació al lloc de treball requerit, dins del marc de l'activitat a què es referisca.  
La selecció i nova contractació de personal s'ha de realitzar de manera centralitzada, amb la participació de les persones responsables de centre implicades. La fundació ha d'adequar els mecanismes administratius per al seu millor funcionament.   
La utilitat del fitxer de registre es definirà través del reglament que a este efecte ha de negociar el comité Intercentres amb els representants i les representants del patronat.  
La fundació ha d'informar el Comité de les necessitats a cobrir, els perfils professionals i les característiques i dades contractuals escaients per ocupar els llocs de treball objecte de les contractacions del personal no docent.  
En casos excepcionals i sempre que la fundació ho valore com a necessari, s'ha de contractar el professorat pel temps suficient per confeccionar programes d'un curs nou, elaborar guies didàctiques, programar subministraments i qualsevol altra activitat tècnica formativa. En este cas, este personal queda adscrit al grup no docent amb la categoria, els drets i els deures de tècnic/a.  
12.2. Contractació de càrrecs de confiança   
Correspon a la fundació designar aquelles persones a les quals se'ls assignen llocs de responsabilitat o que, per les necessitats del treball a realitzar hagen de ser persones de confiança de la fundació, com ara: director/a gerent, responsables d'àrea, de centre, de departament o de programacions.   
Correspon també a la fundació la cessació en estes funcions i la reincorporació a la categoria d'origen, si s'escau.  
12.3. Contractació decidida per institucions externes  
No s'inclouen en el fitxer que hi ha, aquelles persones que s'hagen de contractar per imperatiu legal d'institucions externes a la fundació, o per convenis de col·laboració amb altres entitats o el personal sociolaboral. S'ha d'informar el Comité Intercentres de les persones contractades segons estes excepcions.  
12.4. Contractació de personal fix discontinu  
Amb l'objecte de reglamentar i normalitzar l'orde de telefonada per a la incorporació als llocs de treball a cobrir dels treballadors/es amb contracte fix discontinu, s'atén al reglament vigent entre els i les representants de la fundació i el Comité d'Empresa.  
12.5. Contractació de personal indefinit  
La proposta del personal que accedisca a la contractació indefinida la realitza la fundació, atesos els criteris operatius i d'adequació a les necessitats de les diverses programacions i activitats.  
12.6. Modalitats de contractació  
Tenint en compte que hi ha treballs o activitats que, per la seua pròpia naturalesa, no tenen el caràcter de permanents o d'indefinits i depenen de programacions i d'acords amb entitats públiques i privades, es poden utilitzar els tipus o les modalitats contractuals que la legislació establix per a estes casos, informant d'això la representació legal de les persones treballadores. S'han de realitzar segons els criteris següents:  
  
A. Contracte per obra i servici. Quan es tracte de realitzar una obra o servici determinat, amb autonomia o substantivitat pròpia, dins de l'activitat normal o de les activitats que exercisca la fundació i sempre inferior a l'any. En estos contractes s'ha d'especificar l'obra o el servici per què es contracta i indicar el tipus de contractació, la seua durada incerta, el salari a aplicar i les condicions de treball.  
B. Contracte d'interinitat o de substitució. S'utilitzen en aquells casos en què siga necessari substituir el personal de la fundació amb dret a reserva de lloc de treball. S'ha d'indicar en este contracte el nom de la persona substituïda i la causa de la substitució i és en tot cas d'aplicació allò que establix la normativa que regula esta modalitat contractual.  
  
C. Contractes eventuals. Es realitzen contractes eventuals per circumstàncies de la producció en aquelles situacions específiques en què es produïsca una acumulació forta de tasques o d'activitats. Estos contractes es regiran per allò establit en la normativa vigent, llevat de la seua durada màxima, que s'establixen en 12 mesos, dins d'un període de 18 mesos.  
(I es respecta en tot cas la normativa reguladora d'estes modalitats contractuals).  
D. Contractes a temps parcial i fixos discontinus. En la realització de contractes a temps parcial i de fixos discontinus, s'ha de tindre en compte allò que establix la legislació general vigent en cada moment. S'està subjecte als pactes en el reglament per a la crida del personal no docent fix discontinu de la fundació, citat en l'article 12, acordat entre els representants i les representants de la fundació i dels treballadors i de les treballadores.  
D. Contractes en pràctiques i de formació. Durant la vigència d'este conveni, la utilització de les formes de contractació establides en la normativa vigent (contractes en pràctiques i formatius) es poden realitzar com a instrument efectiu de formació per a la inserció en el mercat de treball. Després de l'acord amb la representació dels treballadors i les treballadores, s'ha d'adaptar a allò que establixen els nivells i les categories que s'especifiquen en la llista annexa.  
Es fixa com a durada màxima improrrogable la d'un any per a ambdós modalitats de contractació. Per als contractes de formació s'establix com a edat límit, la de 20 anys.  
No obstant això, l'alumnat d'escoles taller i semblants se li aplica el contracte de formació/aprenentatge en els mateixos termes que s'arrepleguen en la llei.  
F. Conversió de contractes eventuals i temporals en indefinits.   
Els treballadors i les treballadores, que en un període de 30 mesos, hagueren sigut contractats durant un termini superior a 24 mesos, consecutius o alterns passaran a una contractació indefinida segons s'expressa en la normativa vigent.  
  
Article 13. Ascensos i promoció  
Els treballadors i les treballadores no docents amb contracte fix, fix discontinu o a temps parcial indefinits, poden promocionar-se a categories professionals superiors quan les necessitats de l'organització del treball definides per la fundació així ho demanen. Els criteris que possibiliten la promoció dels treballadors i les treballadores són els següents:  
- El perfil acadèmic i/o professional a què es referix la categoria promocionada i que figura en l'annex IV.  
- Concurs de mèrits que ha de tindre en compte la formació complementària relacionada amb la categoria a què es pretén accedir, així com l'experiència professional en categories semblants.  
- La prova de selecció específica entre les persones aspirants.  
- No s'apliquen els criteris anteriors quan, per decisió ponderada de la fundació, s'ascendisca un treballador o una treballadora i sempre que concórreguen mèrits i criteris professionals del treballador o la treballadora a promocionar. El Comité Intercentres ha de ser informat de la decisió d'estos ascensos.  
Per a l'aplicació i el desenrotllament dels ascensos s'està sotmés a les normes següents:  
- Enviar a traves del Comité Intercentres les dades de la promoció a través del correu electrònic i del tauler d'anuncis a tot el personal de la fundació amb una antelació de 5 dies hàbils, entre els que es rep el comunicat i el dia de termini de la presentació de sol·licituds.  
  
- En el cas de realitzar proves selectives, estes es remeten al Comité Intercentres, a més d'allò anteriorment exposat, els criteris de selecció establides amb una antelació de tres dies on s'inclou la data, l'hora i el lloc on es realitza la prova.  
- La fundació ha d'informar el comité sobre les persones que han realitzat les proves, les avaluacions efectuades i la persona o les persones seleccionades.  
  
Article 14. Període de prova  
S'establix un període de prova per al personal la contractació del qual es realitze per primera vegada en la fundació, que són per a cada categoria professional els següents:  
a) Personal que pertany als nivells III, IV i V:  
- Dos mesos per a contractes de durada inferior a un any i superior a 8 mesos.  
- Un mes per a contractes de més de tres mesos i inferiors a huit mesos.  
En els contractes de durada inferior a tres mesos, el període de prova és directament proporcional a la relació de tres mesos de contracte, un mes de prova.  
  
b) Personal que pertany als nivells I i II:  
- Quinze dies  
  
Article 15. Mobilitat funcional i geogràfica  
15.1. Mobilitat funcional  
No es considera promoció en el treball la mobilitat funcional en la fundació. No obstant això, el treballador o la treballadora pot sol·licitar el canvi a un altre lloc de treball del mateix nivell i d'igual categoria quan concórreguen circumstàncies que així ho demanen.  
15.2. Mobilitat geogràfica  
S'ajusta a allò convingut en l'art. 40 de l'Estatut dels Treballadors. Una vegada autoritzat el trasllat, el treballador o la treballadora té dret a optar entre el trasllat, i percebre una compensació per les despeses, o a extingir el seu contracte mitjançant la indemnització que es fixe, com si es tracta d'extinció autoritzada per causes tecnològiques o econòmiques. La compensació a què es referix el primer cas ha de comprendre tant les despeses pròpies com les dels familiars al seu càrrec, en els termes que es convinga entre les parts, que mai ha de ser inferior als límits mínims establits en el conveni col·lectiu. D'igual manera, s'ha de determinar el termini d'incorporació al nou lloc de treball, que no ha de ser inferior al de trenta dies.  
  
Article 16. Cessament de la relació laboral  
El cessament del treballador o la treballadora s'ha de notificar de forma escrita amb un període mínim de 15 dies d'antelació per part de la fundació, siga quina siga la modalitat de la contractació utilitzada, llevat la de contracte d'interinitat i la de contracte per obra i servici en la mesura que es puga. En este preavís s'ha d'informar de la liquidació que conclou la fi del contracte. En cas d'incompliment d'este preavís, la fundació ha de pagar al treballador/a un dia de salari per cada dia de retard en el preavís. En aquells contractes de durada inferior a 15 dies no cal necessari avisar amb antelació.  
Quan el cessament siga a instància de la persona treballadora, este ha d'avisar amb antelació la fundació tenint en compte els criteris següents:  
- En contractes de durada inferior a tres mesos, la persona treballadora ha de notificar amb un període mínim d'una setmana d'antelació.  
  
- En contractes de fins a sis mesos de durada, la persona treballadora ha de notificar amb un període mínim de 10 dies d'antelació.  
- En contractes de més de sis mesos de durada, el treballador o la treballadora ha de notificar amb un període mínim de 15 dies d'antelació.  
L'incompliment del treballador o la treballadora de l'obligació d'avisar amb l'antelació indicada, dóna dret a la fundació a descomptar de la seua liquidació un dia per cada dia de retard en el preavís.  
  
Tota comunicació de cessament o preavís per part de la fundació ha d'anar acompanyada d'una proposta de liquidació.  
La persona treballadora, si així ho desitja, pot estar assistida per una persona representant dels treballadors i les treballadores en l'acte de la signatura de la liquidació. Una vegada signat pel treballador o la treballadora el rebut de la liquidació, este té els efectes alliberadors que li són propis.  
A la fi dels contractes per temps determinat es té dret a un liquidació amb el valor de les parts proporcionals de les pagues extraordinàries i la resta d'emoluments o de contrapartides econòmiques que corresponguen segons el temps realment treballat, llevat que ja es perceberen de manera prorratejada.  
Així mateix, quan el preavís o la comunicació el realitze la persona treballadora, la fundació no ha de facilitar la proposta de liquidació.  
  
Article 17. Formació  
Es té en compte allò que establix l'article 23 de l'Estatut dels Treballadors, així com en normativa específica vigent.  
S'ha de crear una Comissió de Formació formada per representants de la fundació, representants del Comité Intercentres i tres treballadors o treballadores que han d'aportar informació, assessorament i criteris orientatius per a l'elaboració de plans de formació.  
En el cas que la fundació no puga acollir-se a la nova normativa indicada sobre Formació Professional per a l'Ocupació, ha de fomentar cursos de formació i reciclatge per al personal. L'organització d'estes cursos s'establix de comú acord entre la fundació i les persones que representen els treballadors i les treballadores, procurant no alterar l'activitat funcional de la fundació.  
Sempre que els cursos de formació i reciclatge tinguen lloc en hores laborables, l'assistència ha de ser obligatòria. En cas que fos fora del centre de treball propi, la fundació s'ha d'encarregar de córrer amb totes les despeses que s'ocasionen.  
Si tenen lloc en qualsevol centre de treball i fora de la jornada laboral, l'assistència és de caràcter voluntari.  
  
Article 18. Treballs de superior i d'inferior categoria  
Als treballadors o les treballadores que pel contracte de treball els corresponga una categoria professional i la fundació els assignarà mitjançant comunicat exprés, a funcions pertanyents a una categoria professional superior, per un període de temps de sis mesos ininterromputs o interromputs durant un any, els ha de ser reconeguda esta categoria superior.  
En el cas que hi haja el comunicat a què es fa referència en el paràgraf anterior, el treballador o la treballadora ha de cobrar la diferència salarial a partir del moment en què comence a efectuar treballs d'esta activitat superior.  
Si la persona treballadora es considera assignat a funcions de categoria superior durant els períodes de temps determinats en este article, i no hi haguera comunicat exprés de la fundació, pot reclamar a esta, els beneficis oportuns que considere a través del Comité Intercentres.  
  
Si per necessitats peremptòries o imprevisibles de l'activitat productiva, la fundació necessita destinar un treballador o una treballadora a funcions o tasques corresponents de categoria inferior a aquella per què va ser contractat o contractada, només pot romandre en esta pel temps imprescindible, mantenint les retribucions salarials i la resta de drets derivats de la categoria professional que figure en el seu contracte, i s'ha de comunicar esta circumstància a la representació legal de les persones treballadores.  
  
Article 19. Jornada i calendari laboral  
Durant la vigència d'este conveni, s'establix una jornada laboral per al personal docent i no docent de 1.596 hores.  
PERSONAL NO DOCENT  
En els casos en què la jornada laboral arribe o supere les cinc hores continuades dins de la jornada laboral diària establida, s'hi consideren inclosos els 20 minuts de descans; i la jornada ordinària és de dilluns a divendres.  
Les persones treballadores a cura de fills o filles menors d'11 anys, o de persones dependents i sempre que no afecte el treball realitzat, pot sol·licitar a la direcció de FOREM PV un horari d'entrada i d'eixida amb una franja màxima d'una hora de diferència amb l'estipulat en origen. No implicaria horari flexible.  
La persona treballadora té dret a adaptar la durada i la distribució de la jornada de treball per a fer efectiu el seu dret a la conciliació de la vida personal, familiar i laboral.   
La fundació, respectant el nombre d'hores laborals establides, pot acordar a través de la representació legal dels treballadors i les treballadores, l'horari més adequat a les necessitats de les diverses programacions en cada època de l'any, i s'han de compensar els excessos de jornada que es puguen produir en determinades èpoques, amb temps de descans en aquelles altres de menor activitat en la fundació.  
  
Segons les necessitats del servici, s'establixen cada centre de treball l'organització de la jornada necessària, bé a través de torns, guàrdies, etc. de comú acord amb la representació de les persones treballadores.  
  
Des de l'1 de juliol al 31 d'agost s'efectua jornada intensiva i s'establixen en conseqüència els torns i les guàrdies necessàries per a complir amb les necessitats de la producció i els servicis corresponents.  
  
  
PERSONAL DOCENT  
La jornada laboral del personal docent durant la vigència d'este conveni és l'establida en l'apartat anterior d'este article. D'esta jornada es destina, com a norma general, un 71.43% a fer cursos com a hores lectives, i la resta de la jornada laboral s'ha d'utilitzar per realitzar les tasques pròpies de la docència, com ara, reunions de departament, claustres, complimentar la documentació inherent a les accions formatives i qualsevol altra activitat relacionada amb esta.  
  
Per necessitats de les programacions, pot ampliar-se la jornada lectiva informant prèviament la representació legal de les persones treballadores.  
El personal contractat a temps parcial per fer cursos ha de realitzar les tasques pròpies de la docència, de manera proporcional al període contractat.  
En aquelles localitats on els dies festius locals coincidisquen amb el període de vacacions establit, es canvien per altres dies laborables de comú acord entre les persones treballadores afectades i la fundació.  
  
En la confecció del calendari laboral i dels horaris de cada any, es té en compte la distribució dels dies festius oficials i locals que corresponguen, i es pot acordar cada any altres festes que tenen la consideració de recuperables per excés de jornada.  
  
Article 20. Vacacions  
Tot el personal té dret a gaudir d'unes vacacions retribuïdes de 31 dies naturals per cada any de treball, o a la part proporcional corresponent segons el temps de contractació en la fundació. S'han de gaudir sempre dins de l'any natural en curs, sense que en cap cas puguen ser compensades de manera econòmica.  
Com a norma general, les vacacions es gaudixen en el mes d'agost, llevat que, per necessitats del servici, siga necessari establir-les en altres períodes. Com a màxim pel mes de maig de cada any, s'organitza juntament amb la representació legal dels treballadors i les treballadores, el calendari de les vacacions de cadascun dels centres de FOREM PV, i la manera del seu gaudiment per a les treballadores contractades. Per acord entre la fundació i la representació legal de les persones treballadores el gaudiment de les vacacions pot dividir-se en dos o més períodes, i és imprescindible que un dels períodes tinga 21 dies naturals consecutius o la part proporcional corresponent.  
Quan es realitzen els contractes del personal, s'ha de procurar tindre en compte que el gaudiment de les vacacions que els corresponguen s'efectue dins de la durada prevista d'este.  
En els casos que s'haja de treballar pel mes d'agost, el gaudiment de les vacacions del personal fix i fix discontinu, s'establix de comú acord entre les parts, amb preferència en l'època estival. No obstant això, en els casos individuals que la persona treballadora haja d'efectuar la seua activitat en el mes d'agost, pot optar a gaudir les seues vacacions en un altre període de la seua elecció, que s'ha de fixar amb l'antelació suficient.  
La situació d'incapacitat temporal derivada de malaltia o d'accident greu, amb part d'hospitalització i la baixa maternal, interromp o suspén el gaudiment de les vacacions. El personal afectat té dret a un nou assenyalament de vacacions pel temps que reste, una vegada causada la situació d'alta, sempre que siga possible dins de l'any natural.  
  
Quan per necessitats d'algun tipus d'activitat romanguen oberts alguns centres de treball durant el mes d'agost, s'acorda el següent:  
  
1. Per a la contractació del personal no docent:  
El personal no docent de caràcter temporal té dret a gaudir d'unes vacacions retribuïdes de 31 dies naturals, sempre que els haja meritat com a conseqüència que la durada del seu contracte siga d'un any ininterromput; o la part proporcional d'estes, si el període de temps del seu contracte en la fundació és inferior a un any.  
El personal no docent de caràcter temporal al qual no li corresponga treballar en el mes d'agost, ha de gaudir en este mes el total de les seues vacacions que li correspondrien fins a la fi del seu contracte.   
El personal no docent de caràcter temporal que haja de treballar el mes d'agost per a qualsevol tipus d'activitat de la fundació, gaudix les vacacions que li corresponguen per la totalitat del seu contracte dins de la seua durada, sempre que l'activitat a realitzar així ho permeta. En este cas, la fundació ha de comunicar amb antelació suficient al treballador o la treballadora les dates de vacacions.  
  
Article 21. Permisos retribuïts i no retribuïts  
1. Permisos retribuïts:  
Els treballadors i les treballadores després d'avís i de justificació, poden absentar-se del treball amb dret a remuneració pels casos següents:  
- Setze dies naturals per matrimoni, parella de fet o inici de convivència equivalent entre persones del mateix o de diferent sexe. En estes dos casos la fundació i la representació dels treballadors i les treballadores decidixen la manera de la seua verificació.  
- Dos dies laborals per part d'esposa o de companya.  
- Quinze dies laborals per paternitat i una setmana voluntària sense retribució, ampliables en el supòsit de part, d'adopció o d'acolliment múltiples, en dos dies més per cada fill a partir del segon.   
- Cinc dies naturals en cas d'interrupció voluntària de l'embaràs.  
  
- Tres dies laborals per malaltia greu, hospitalització o intervenció quirúrgica sense hospitalització que necessite repòs domiciliari o mort de qualsevol familiar de primer grau de consanguinitat o afinitat.  
  
- Dos dies laborals per malaltia greu, hospitalització o intervenció quirúrgica sense hospitalització que necessite repòs domiciliari o mort de segon grau de consanguinitat o afinitat.  
- Un dia laboral per canvi de domicili habitual.  
- Un dia natural en cas de matrimoni de qualsevol familiar de primer grau de consanguinitat i afinitat i sempre que el matrimoni se celebre en dia laborable.  
La persona treballadora ha de sol·licitar els dies corresponents per escrit, quan en els casos anteriors, el treballador o la treballadora, haja de desplaçar-se 200 quilòmetres o més, els permisos s'augmenten en dos dies.  
El temps indispensable per realitzar funcions sindicals o de representació, en els termes que establix la llei i este conveni.  
  
El temps necessari en els casos d'assistència a consulta mèdica, presentant-hi el justificant corresponent.  
Els treballadors afectats i les treballadores afectades per toxicomania o alcoholèmia, tenen un permís retribuït pel temps que requerisca seguir el tractament prescrit i justificat degudament, sempre en el cas que no li siga reconeguda la incapacitat temporal.  
  
Totes aquelles persones treballadores que tinguen al seu càrrec fills o filles menors d'edat, disposen del temps indispensable per acompanyar-los a la consulta mèdica justificada degudament.  
El temps indispensable per al compliment d'un deure inexcusable de caràcter públic o personal, sempre que s'hi presente el justificant consegüent.  
Els treballadors i les treballadores tenen dret als períodes d'absència del treball necessaris, remunerats, quan decidisquen sotmetre's a tècniques de fecundació assistida.  
En el mateix sentit, es concedixen permisos necessaris remunerats per a la realització d'exàmens prenatals per prescripció facultativa, així com l'assistència a gimnàstica de preparació al part.  
Els treballadors i les treballadores, per lactància d'un fill o d'una filla menor de nou mesos, tenen dret a dos hores d'absència en el treball, a elegir: durant la jornada laboral o a l'inici o a la fi de la jornada, fraccionant-la en dos parts.  
Per voluntat pròpia del treballador o la treballadora, es pot substituir este dret per la reducció de mitja hora de la jornada normal amb la mateixa finalitat o acumular-lo en jornades completes. A este permís té dret tant el pare com la mare.  
Qui per raons de guarda legal tinga a la seua atenció directa algun menor de nou anys o un minusvàlid físic, psíquic o sensorial, que no exercisca una activitat retribuïda, té dret a una reducció de la jornada de treball, amb la disminució proporcional del salari entre, almenys, un octau i un màxim de la mitat de la durada d'aquella.  
  
Té el mateix dret qui necessite encarregar-se de l'atenció directa d'un familiar, fins al segon grau de consanguinitat o d'afinitat, que per raons d'edat, d'accident o de malaltia no puga valdre's per si mateix, i que no exercisca activitat retribuïda.  
La reducció de jornada establida en els apartats anteriors constituïx un dret individual dels treballadors, homes o dones. No obstant això, si dos o més persones treballadores de la mateixa empresa generaren este dret pel mateix subjecte causant, la fundació pot limitar el seu exercici simultani per raons justificades de funcionament de l'empresa.  
  
La concreció horària i la determinació del període de gaudiment del permís de lactància i de la reducció de jornada, establerts en els apartats anteriors d'este article, corresponen al treballador o la treballadora, dins de la seua jornada ordinària. El treballador o la treballadora ha d'avisar a la fundació amb quinze dies d'antelació a la data en què es reincorporarà a la seua jornada ordinària.  
Les discrepàncies sorgides entre la fundació i el treballador o la treballadora sobre la concreció horària i la determinació dels períodes de gaudiment establits en els apartats anteriors d'este article, s'han de resoldre per la jurisdicció competent a través del procediment establert en l'article 138 bis de la Llei de Procediment Laboral.  
Per a allò que no quede reflectit en este conveni s'ha de tindre en compte allò que disposa l'Estatut dels treballadors i la resta de la normativa legal.  
Tot el personal de caràcter fix, els fixos discontinus i els contractats per durada determinada, en què hagen transcorregut més de 3 mesos des de l'inici de la seua contractació i que cursen estudis per a l'obtenció de títol acadèmic i professional, tenen dret a un dia de permís retribuït per a la realització de l'examen corresponent, s'ha d'avisar amb una anterioritat mínima d'una setmana i justificar la seua participació en este. Així mateix als qui cursen amb regularitat estudis per a l'obtenció d'un títol acadèmic i professional se'ls pot facilitar el torn de treball si este fóra el règim instaurat.  
Així mateix poden sol·licitar permisos no remunerats per a la preparació d'exàmens, que els han de ser concedits segons les possibilitats de necessitat de la fundació i mai per un temps superior a un mes.  
En els casos en què un treballador o una treballadora considere convenient realitzar estudis reconeguts amb titulació oficial o adreçats al desenrotllament o a l'adaptació de la seua qualificació professional, pot sol·licitar el permís individual, regulat en la legislació vigent.  
2. Permisos no retribuïts:  
En casos excepcionals i per motius justificats, es pot sol·licitar permís no retribuït per un període inferior a sis mesos. S'ha de sol·licitar amb un avís per part del treballador o la treballadora amb quinze dies d'antelació. Este permís és concedit o denegat després de l'audiència dels representants de les persones treballadores.  
En els casos de malaltia greu de llarga durada d'un fill o d'una filla, es disposa dels dies necessaris de permís sense sou, i s'ha de justificar les absències al treball.  
Quan concórreguen circumstàncies de malaltia greu de llarga durada del cònjuge, parella de fet o familiars compresos en el 1r, 2n grau de consanguinitat i s'acredite la necessitat d'atendre personalment les conseqüències derivades d'aquelles situacions, este permís és sense sou pel temps necessari i no superior a un any.  
  
El personal no docent de caràcter fix, els fixos discontinus i els de durada determinada, que hagen transcorregut més de 6 mesos des de l'inici de la seua contractació, poden sol·licitar un permís no retribuït per completar la seua formació mitjançant la realització de cursos de formació. Han de sol·licitar-lo a la fundació per escrit amb 15 dies d'antelació, esmentant les dades següents:  
- Nom, durada del curs (data d'inici i de fi)  
- Horari d'assistència  
- Entitat organitzadora  
- Localitat on es fa  
Es pot concedir el permís si la fundació considera que el curs de formació sol·licitat és beneficiós tant per al treballador o la treballadora com per a les funcions que exercixen en el seu lloc de treball dins de la fundació. Prèviament el treballador o la treballadora és informat de la quantitat a descomptar en la seua nòmina.  
En cas que el treballador o la treballadora considere convenient l'assistència a un curs de formació professional per a l'ocupació relacionat amb el seu lloc de treball i dins de la seua jornada laboral, ho ha de comunicar a la fundació, la qual després d'estudi del cas pot concedir el permís.  
En este cas el 50% del temps de permís és a càrrec de la fundació, mentre que l'altre 50% és a compte del treballador o la treballadora.  
  
En el cas que la fundació considere necessària la formació d'alguna persona treballadora fora del seu horari de treball, les hores d'assistència al curs es disminuïxen de la seua jornada laboral o es compensen en temps de descans en un altre moment.  
  
Article 22. Excedències  
L'excedència pot ser voluntària o forçosa.  
La forçosa, que dóna dret a la conservació del lloc de treball i al còmput de l'antiguitat de la seua vigència, es concedix per:   
- Nomenament o elecció de càrrec públic o sindical. El reingrés ha de ser sol·licitat dins del mes següent al cessament del càrrec públic.  
  
Tots els treballadors o les treballadores que tinguen almenys un any d'antiguitat en la fundació i la seua relació laboral siga de caràcter indefinit, poden sol·licitar excedència voluntària per un període no inferior a quatre mesos ni superior a cinc anys.  
Esta excedència s'entén sempre concedida sense dret a percebre cap retribució i sense que el període d'excedència compute a cap efecte, llevat de les excedències forçoses.  
Els treballadors i les treballadores tenen dret a un període d'excedència de durada no superior a tres anys per atendre l'atenció de cada fill o filla, tant quan ho siga per naturalesa, com per adopció, o en els casos d'acolliment, tant de permanent com preadoptiu, a comptar des de la data de naixement o, si és procedent, de la resolució judicial o administrativa.  
També tenen dret a un període d'excedència, de durada no superior a dos anys, els treballadors i les treballadores per atendre l'atenció d'un familiar, fins al segon grau de consanguinitat o afinitat, que per raons d'edat, d'accident o de malaltia no puga valdre's per si mateix, i no exercisca activitat retribuïda.  
L'excedència establida en este apartat constituïx un dret individual dels treballadors, homes o dones. No obstant això, si dos o més treballadors o treballadores d'esta fundació generaren este dret pel mateix subjecte causant, la fundació pot limitar el seu exercici simultani per raons justificades de funcionament de l'entitat.  
Quan un nou subjecte causant done dret a un nou període d'excedència, l'inici d'esta dóna fi a la que, si és procedent, es gaudia.  
  
El període en què la persona treballadora roman en situació d'excedència d'acord amb allò que establix este article és computable a efecte d'antiguitat i el treballador o la treballadora té dret a l'assistència a cursos de formació professional, a la participació dels quals ha de ser convocat o convocada per la fundació, especialment amb ocasió de la seua reincorporació.  
Durant el primer any i mig té dret a la reserva del seu lloc de treball. Transcorregut este termini, la reserva queda referida a un lloc de treball del mateix grup professional o categoria equivalent.  
  
El dret d'excedència només pot tornar a ser gaudit pel treballador o per la treballadora, si han transcorregut quatre anys des que acabe l'excedència anterior.  
La petició d'excedència voluntària es cursa per escrit a la Direcció de la fundació, qui ha de respondre amb la concessió o no, de la mateixa manera.  
En cas d'excedències voluntàries, la incorporació al seu lloc de treball, és immediata en les de fins a un any i ha de ser sol·licitada per escrit amb un mes d'antelació a la data en què finalitze el període d'excedència. A partir del primer any la incorporació al lloc de treball es realitza quan hi haja vacant.  
En cas d'excedència voluntària per maternitat, la reincorporació és immediata durant el primer any i mig, a comptar des de l'inici d'esta.  
  
Les persones treballadores afectades per toxicomania o alcoholèmia, tenen dret a excedència voluntària pel temps necessari amb reserva del lloc de treball.  
  
Article 23. Jubilacions  
a) La jubilació obligatòria dels treballadors i de les treballadores és als 65 anys, sempre que reunisquen els requisits legals de LGSS.  
  
Esta obligatorietat de jubilació als 65 anys no regix per a aquells treballadors i aquelles treballadores que no reunisquen els requisits de la Llei general de la Seguretat Social.  
b) El personal afectat per este conveni, pot acollir-se voluntàriament a la jubilació parcial anticipada d'acord amb la normativa vigent.  
  
c) En complir els 64 anys es pot passar per decisió pròpia del treballador/a a la jubilació definitiva especial.  
  
Article 24. Retribucions  
El personal no docent és retribuït de manera mensual partint de la llista de salaris que consta com a annex I, i el personal sociolaboral en l'annex II.  
El personal docent de formació professional per a l'ocupació i el sociolaboral és retribuït partint de les llistes de salaris que consten com a annex III. En les retribucions d'estes llistes estan incloses les parts proporcionals de pagues extres. En el mateix sentit està inclosa la indemnització per fi de contracte i la resta d'obligacions retributives previstes en la legislació vigent.  
El salari de les persones contractades com a docents de formació professional adreçada preferentment a persones aturades es corresponen amb els nivells que tenen establertes les administracions públiques en els seus acords. Estos nivells atenen al nivell formatiu, grau de dificultat i funcions a realitzar establerts en esta normativa i que es corresponen en cada cas i moment amb les taules annexes.  
  
El personal pot sol·licitar bestretes a compte del salari mensual per un valor de fins el 50% del salari net a percebre.  
El treballador o la treballadora de caràcter fix que exercisca els seus servicis amb més d'un any d'antiguitat en la fundació, pot demanar un préstec de fins a tres mensualitats a tornar en un any, a raó d'una quantia fixa mensual. El personal amb contracte eventual, pot sol·licitar-lo sempre que la devolució de la totalitat del préstec es realitze en el període que resta des del dia que se li lliure fins a la fi del seu contracte.  
  
Per necessitats dels convenis de col·laboració o d'acords implícits amb entitats externes privades o públiques, la fundació pot contractar amb els salaris d'estes convenis de col·laboració.  
  
Article 25. Clàusula de revisió salarial  
Si l'IPC final de l'any supera l'increment previst i anticipat a l'inici de cada any, s'ha d'efectuar la revisió salarial corresponent, i aplicar la diferència percentual resultant a les taules salarials del personal no docent, a partir de l'1 de gener de cada any.  
Per a l'any 2011, la taula salarial de l'any 2010 s'ha d'incrementar amb l'1,75%.  
Per a l'any 2012, la taula salarial de 2011 s'ha d'incrementar amb l'1,80%.  
Les quantitats corresponents a l'aplicació retroactiva d'esta revisió, s'han de pagar en el transcurs dels tres primers mesos de cada any.  
  
  
Article 26. Pagues extraordinàries  
S'establixen dos pagues extraordinàries corresponents a una mensualitat de salari base en cada una d'estes. Estes pagues es paguen prorratejades mensualment.  
Les persones treballadores que perceben complements salarials addicionals al seu salari base es tenen en compte per al prorrateig de les pagues extraordinàries.  
Els treballadors/es amb contracte per temps determinat es regixen per allò que establix l'article 15 d'este conveni, pel que fa a liquidació i quant al pagament de les pagues extraordinàries.   
Es pot accedir que la fundació avance el valor de dos pagues extres a qualsevol treballador/a fix que ho sol·licite, pagant-se al seu dia les diferències que per augments posteriors es produïsquen.  
  
Article 27. Hores extraordinàries i nocturnes  
Les hores extraordinàries són de caràcter excepcional i limitades.  
Tenen la consideració d'hores extraordinàries, cada hora de treball que es realitze sobre la durada màxima de la jornada efectiva de treball.  
Es pot pagar l'hora extraordinària amb un increment d'un 75% sobre el salari que correspondria a una hora ordinària, o si és procedent, es compensa pel temps equivalent de descans retribuït incrementat almenys, en el percentatge abans indicat.  
El nombre d'hores extraordinàries no pot ser superior a 60 a l'any. Per als treballadors i les treballadores que per la modalitat o durada del seu contracte, realitzen una jornada en còmput anual inferior a la jornada general en la fundació, el nombre màxim anual d'hores extraordinàries es reduïxen la mateixa proporció que hi ha entre estes jornades.  
  
Les persones treballadores contractades a temps parcial que puguen realitzar hores, la durada de les quals siga superior a la jornada establida en el seu contracte, es consideren com a hores complementàries.  
La prestació de treball en hores extraordinàries és voluntària.  
La realització d'hores extraordinàries es registra dia a dia i es totalitza setmanalment, i es lliura còpia del resum setmanal al treballador o la treballadora en l'informe corresponent.  
La jornada laboral realitzada en el període comprés entre les 10 de la nit i les 6 del matí, llevat que el salari s'haja establert atenent que el treball és nocturn per la seua pròpia naturalesa, té una retribució específica incrementada, com a mínim, en un 25% sobre el salari base.  
  
  
Article 28. Dietes i transport  
Els treballadors i les treballadores de la fundació, que per motius de treball, hagen de desdejunar, menjar, sopar o pernoctar fora del seu domicili, tenen estes dietes estipulades:  
  
Desdejuni 2,70 €  
Dinar 12,00 €  
Sopar 12,00 €  
Habitació 65,00 € (amb justificant)  
  
L'import és l'establert en els pressupostos de cada any.  
  
Quan per necessitats del servici, el personal ha de desplaçar-se del seu centre de treball, la fundació ha de pagar les despeses que este desplaçament ha ocasionat després de la seua justificació.  
Els treballadors/es de la fundació que per motius de treball hagen d'utilitzar el seu propi vehicle, se'ls ha de retribuir a raó de 0,19 € el quilòmetre, tot cas és d'aplicació per a este concepte el valor establert en els Pressuposts de cada any.  
  
Article 29. Complements per malaltia, accident o maternitat  
  
La fundació ha de complementar les prestacions de la Seguretat Social per IT, malaltia comuna, accident o maternitat, mentre el treballador o la treballadora es trobe en esta situació, fins al cent per cent del seu salari real, des del primer dia de la baixa.  
  
Article 30. Compromís amb la igualtat  
Declaració de principis:  
És un principi de FOREM PV, així com de les persones que tenen la legítima representació dels treballadors i de les treballadores, realitzar accions encaminades per a garantir la igualtat d'oportunitats i el respecte a la dignitat de les persones. En concret, estes mesures aniran encaminades a fomentar la igualtat d'oportunitats i la superació dels aspectes discriminatoris sense importar gènere, raça, creences religioses o la seua orientació sexual.  
Durant l'aplicació d'este conveni i a fi de realitzar este compromís es procurarà dur a terme un diagnòstic de la situació de la fundació que incloga anàlisi de dades quantitatives i propostes d'actuació d'acord amb el gènere.  
  
Article 31. Protecció a la maternitat al treball  
En consideració a la situació especial de la treballadora en estat de gestació o lactància, la fundació ha de facilitar el canvi de lloc de treball o d'activitat que puga afectar negativament el desplegament de la gestació o lactància, sense minvament de retribució, categoria o del dret de la reincorporació posterior.  
Es prohibix realitzar treballs tòxics, penosos o perillosos durant l'embaràs o el període de lactància.  
La treballadora en període de gestació o lactància té dret a no treballar en horari nocturn i/o torns.  
El descans maternal és de 18 setmanes. 17 setmanes són retribuïdes i l'altra opcional i no retribuïda.  
  
Article 32. Salut laboral  
En consideració de la Llei de Prevenció de Riscos Laborals (Llei 31/1995, de 8 de novembre), les parts signants acorden, en el termini de dos mesos, constituir el Comité Intercentres de Seguretat i Salut que té una composició de 6 membres, 3 per la fundació i 3 per la part social. Este comité ha d'elaborar un reglament de funcionament i elegir d'entre els seus membres un president o una presidenta i un secretari o una secretària.  
D'entre les seues comeses, este comité ha d'elaborar una proposta d'actuació que servisca de base en la presa de decisions i de mesures de prevenció, per la fundació i la representació legal dels treballadors i les treballadores.  
Quan el personal haja d'exercir un lloc de treball d'inferior categoria per motiu d'incapacitat laboral sobrevinguda i produïda per accident de treball en la fundació, esta ha de continuar satisfent-li el sou de la seua categoria anterior.  
La fundació ha de canviar de lloc de treball, respectant la mateixa categoria professional, a aquells treballadors i treballadores que acrediten que el seu lloc de treball els produïx perjudicis en la seua salut.  
  
Article 33. Assetjament sexual i laboral  
A fi de garantir la igualtat d'oportunitats i el respecte a la dignitat de les persones es desplega este article. Tractant de plantar cara a l'assetjament sexual i moral que poguera produir-se sobre treballadores o treballadors de l'organització.   
S'entén per assetjament sexual com tot tipus de conducta física o verbal de caràcter sexual no desitjada, dins de l'àmbit laboral, i que té un efecte intimidatori i ofensiu cap a la persona contra la qual va adreçada. Creant-li, a la persona acorralada, un entorn laboral hostil.  
S'entén per assetjament moral en el lloc de treball o assetjament psicològic qualsevol manifestació d'una conducta abusiva i, especialment, els comportaments, paraules, actes, gestos i escrits que puguen atemptar contra la dignitat o la integritat física o psíquica d'una persona o que puga posar en perill la seua ocupació o degradar el clima de treball.  
Estes conductes queden tipificades com a faltes greus o molt greus i com a mesura cautelar, davant d'una denúncia escrita per assetjament sexual o moral ens comprometem a separar físicament els subjectes del conflicte alhora que actua una Comissió Especial per a la Solució Interna del Conflicte.  
Denúncia i solució del conflicte. S'ha de crear una comissió ex procés composta per dos persones representants de Direcció i dos persones membres del Comité d'Empresa. Esta comissió respon enfront de conflictes d'assetjament sexual i d'assetjament psicològic o mobbing sobre persones que treballen en l'organització.  
Una vegada avaluada la situació, esta comissió ha d'emetre un informe i proposar mesures a la Direcció per a la solució interna del conflicte.  
  
Article 34. Medi ambient  
Les parts signants d'este conveni consideren necessari actuar de manera responsable i respectuosa amb el medi ambient i es comprometen a posar en marxa actuacions encaminades a millorar la gestió ambiental en dos àmbits:  
a) Facilitant i promovent la participació de tot el personal en la millora mediambiental a través de la posada en marxa de bones pràctiques i d'un comportament adequat en:  
- L'ús de substàncies tòxiques.   
- La recollida i recuperació de residus.  
- L'estalvi d'aigua, d'energia i de recursos.  
b) Tenint en consideració els aspectes ambientals en les compres i els subministraments, així com en les decisions sobre les instal·lacions i els edificis.  
  
Article 35. Revisions mèdiques  
Tots els treballadors i treballadores de la fundació tenen dret a una revisió mèdica anual com a mínim, en concepte de vigilància de la salut. S'inclouen revisions urològiques i ginecològiques per als treballadors i les treballadores que respectivament ho sol·liciten.   
En estes revisions s'han d'efectuar les proves específiques en el temps i manera que s'establisca, adaptant-se necessàriament als factors de risc del lloc de treball. Per això, es negocia un protocol específic amb la mútua que es concerte.  
Este protocol ha de tindre en compte els riscos específics de cada lloc de treball. El protocol ha d'estar inclòs dins del Pla de prevenció que es realitza en la fundació.  
La fundació ha de consultar prèviament amb el Comité Intercentres la decisió sobre la contractació de la mútua corresponent. S'ha de facilitar al treballador o a la treballadora còpia intel·ligible del reconeixement mèdic realitzat. En tot cas, l'informe clínic pertany a l'esfera íntima de la persona treballadora i com a tal ha de ser protegit.  
  
Article 36. Assegurança col·lectiva  
La fundació subscriurà per a les persones que treballen en la seua condició de contractació laboral la pòlissa d'accidents corresponent per a qualsevol accident que patisca el treballador o la treballadora en el període durant el qual preste els seus servicis en esta, inclòs accident en el trajecte.  
Les cobertures de la pòlissa d'esta assegurança d'accidents són les següents per a cada treballador o treballadora:   
Defunció: 23.000 €  
Incapacitat permanent absoluta: 41.000 €   
Gran invalidesa: 41.000 €  
Segons les condicions establides en la pòlissa amb l'entitat asseguradora.   
  
Article 37. Assegurança de responsabilitat   
La fundació ha de concertar per al personal de la fundació una assegurança de responsabilitat civil. La prestació màxima per sinistre és de 60.101,24 €.  
  
Article 38. Drets sindicals  
Els treballadors i les treballadores tenen dret a una hora al mes retribuïda i acumulable per a la realització d'assemblees en temps de treball.  
Les assemblees en temps de treball es realitzen amb els criteris i les garanties establides en l'art. 77 de l'ET.  
La fundació ha de dotar d'un local per al Comité Intercentres amb els mitjans escaients per exercir la seua tasca de representació.  
La fundació ha d'informar el Comité Intercentres de l'activitat i la gestió realitzada en totes les programacions, i els ha de proporcionar el compte de resultats, el balanç i la memòria. Així mateix, se'ls ha de facilitar de manera anual còpia dels pressupostos i dels balanços de la fundació.  
Els i les representants legals dels treballadors i les treballadores han de disposar, cadascun d'estes, del crèdit d'hores mensuals establides en l'article 68 (apartat e) de l'Estatut dels Treballadors. En poden transferir i acumular totes o part, d'un o de diversos dels seus membres, de comú acord amb la fundació.  
Quan se celebren eleccions sindicals en la fundació, es consideren elegibles segons este conveni tots aquells treballadors i treballadores majors de díhuit anys l'antiguitat dels quals en la fundació siga com a mínim de tres mesos.  
En compliment de la Llei 1/1995, del 7 de gener, s'ha d'informar els representants dels treballadors/es quant a contractació. En el mateix sentit i en compliment de l'article 64.1 de l'Estatut dels treballadors, pel que fa a les competències del Comité d'Empresa.  
  
El Comité ha de rebre informació de totes les sancions o amonestacions imposades independentment del seu grau i abans de fer-les efectives.  
En cas de sanció a partir de falta greu, és preceptiu obrir expedient contradictori, independentment que la persona treballadora siga o no representant dels treballadors i les treballadores.  
  
Article 39. Comité intercentres  
Es constituïx un Comité Intercentres que és la representació legal de tots els treballadors i les treballadores de la fundació al País Valencià.  
  
Està compost per un màxim de 6 membres. En la seua constitució s'ha de guardar la proporcionalitat pertinent obtinguda en les eleccions sindicals a cada província.  
La fundació ha de dotar amb un fons per a despesa de desplaçament del Comité Intercentres que ha de ser objecte de justificació documental.  
Reglamentàriament este comité determina els seus càrrecs executius, les seues funcions, la periodicitat de les seues reunions i el seu funcionament. Per a l'exercici de les seues funcions cada membre del Comité Intercentres disposa d'un còmput total de 20 hores mensuals en jornada ordinària.  
El Comité Intercentres està legitimat per negociar convenis col·lectius amb la fundació, reglaments i qualsevol tipus de pactes que interessen al conjunt de les persones treballadores de la fundació, sense perjudici de les competències, que als seus respectius àmbits, puguen tindre els representants legals dels treballadors i les treballadores.  
Pot elegir entre els i les representants elegits aquells que corresponguen per a la negociació del Conveni col·lectiu amb la fundació i assumir qualsevol altra competència que li reconega la legislació vigent.  
  
  
Article 40. Quota sindical  
A requeriment del treballador o la treballadora, la fundació ha de descomptar de la nòmina l'import de la quota sindical, i ingressar-lo al compte indicat pel sindicat.  
  
Article 41. Representant dels treballadors i les treballadores al consell assessor del patronat  
El Patronat ha de lliurar al president o la presidenta del Comité Intercentres l'orde del dia de les reunions que es convoquen del seu Consell Assessor, amb una antelació de 48 hores, a fi que puga assistir a estes reunions, amb dret a veu, però sense dret a vot.  
  
Article 42. Organització pràctica del treball  
Per a la modificació de les condicions de treball s'està a allò que s'ha disposat amb caràcter general en l'Estatut dels treballadors (Reial Decret Legislatiu 1/1995, de 24 de març.)  
  
Article 43. Faltes dels treballadors i les treballadores  
Es consideren faltes, les accions o les omissions que comporten incompliment o transgressió dels deures establerts per les disposicions legals vigents, en tot allò que no estiga regulat en este conveni.  
Les faltes es classifiquen en consideració a la seua importància, transcendència i perjudici ocasionat en: lleus, greus i molt greus.  
La direcció ha de comunicar les faltes greus i molt greus de manera escrita al treballador o la treballadora, on ha de fer constar la data i els fets que la motiven.  
  
Article 44. Faltes lleus  
Tenen consideració de faltes lleus les següents:  
1. De dos a quatre faltes de puntualitat al llarg d'un mes, sempre que no siguen justificades.  
2. L'abandonament injustificat del lloc de treball.  
3. Faltar al treball un dia al mes sense causa justificada.  
4. No notificar en el termini de tres dies la baixa per IT, llevat que es demostre la impossibilitat de fer-ho.  
5. Negar-se a assistir a un curs de caràcter obligatori.  
6. Embriaguesa ocasional.  
7. El retard, la negligència o l'oblit reiterat en el compliment de les instruccions rebudes.  
8. La descurança reiterada en la conservació dels locals, els materials i els documents de la fundació.  
9. L'incompliment de la bona fe contractual, que comporte una transgressió en l'activitat de la fundació.  
10. No comunicar els canvis experimentats en la família que puguen afectar les prestacions de la SS o la relació laboral amb la Hisenda Pública.  
  
Article 45. Faltes greus  
Tenen consideració de faltes greus les següents:  
1. De cinc a set faltes de puntualitat al llarg d'un mes, sempre que no siguen justificades.  
2. Faltar dos dies al mes sense causa justificada.  
3. Simular la presència d'un altre treballador o treballadora en el lloc de treball.  
4. Simular malaltia o accident, per temps inferior a tres dies.  
5. Reincidència en la comissió de tres o més faltes lleus, tot i que siguen de diversa naturalesa, dins d'un mateix trimestre, quan hi haja hagut sancions per estes.  
6. La utilització o la difusió indegudes de dades o d'assumptes de què es tinga coneixement per raó del seu contracte en la fundació.  
7. L'incompliment de la bona fe contractual quan es deriven o puguen derivar-se perjudicis greus per a la fundació.  
8. L'incompliment o l'abandonament de les normes i les mesures de salut laboral del treball establertes.  
9. La negligència que puga causar greus danys en la conservació dels locals, dels materials o dels documents de la fundació.  
10. L'abandonament del treball sense causa justificada, en dos jornades laborals al mes.  
11. L'assetjament sexual o laboral.  
  
Article 46. Faltes molt greus  
Són faltes molt greus les següents:  
1. La indisciplina en el treball  
2. La publicació o la utilització indeguda de documentació i d'informació de la fundació.  
3. L'abús de confiança o deslleialtat en les gestions encomanades, transgredint la bona fe contractual.  
4. Més de set faltes de puntualitat sense justificar en un període de 30 dies naturals, més de 15 en sis mesos i més de 25 en un any.  
5. Faltar al treball més de dos dies sense causa justificada durant un període d'un mes.  
6. L'embriaguesa habitual.  
7. Dedicar-se a activitats dins de l'horari de treball que impliquen competència deslleial per a la fundació.  
8. Els maltractaments de paraula i d'obra o falta greu de respecte als companys o a les companyes de treball.  
9. La disminució voluntària i continuada, sense causa justificada, en el rendiment normal del treball.  
10. La reincidència de dos o més faltes greus, tot i que siguen de diversa naturalesa, dins d'un trimestre.  
11. La toxicomania quan repercutisca negativament en el treball.  
12. Furt i robatori, tant als treballadors o a les treballadores com a la fundació, o a qualsevol persona.  
13. Reiteració en la simulació de malaltia o accident.  
14. Les ofenses verbals i/o físiques de caire sexual o de qualsevol altra naturalesa, inclòs l'assetjament sexual, exercides sobre qualsevol persona treballadora i/o alumne o alumna.  
15. Tota actuació que comporte discriminació per raó de raça, sexe, religió, llengua, opinió, lloc de naixement o qualsevol altra condició o circumstància personal o social.  
  
Article 47. Sancions i procediment d'aplicació de sancions  
Dos faltes lleus constituïxen una falta greu i dos faltes greus constituïxen una falta molt greu.  
Les sancions que corresponguen imposar en cada cas per les faltes comeses, són les següents:  
Per faltes lleus:  
a) Amonestació verbal.  
b) Amonestació per escrit.  
Per faltes greus:  
a) Suspensió d'ocupació i de sou d'un dia a quinze dies.  
b) Pèrdua dels drets determinats en l'art. 12 quant a l'accés i a la renovació de nous contractes.  
  
Per faltes molt greus:  
a) Suspensió d'ocupació i de sou de quinze dies a dos mesos.  
b) Acomiadament.  
En cas d'incórrer qualsevol treballador/a en la falta tipificada en el punt 14 de l'article 47, la sanció és d'acomiadament.  
Procediment sancionador:  
Els treballadors o les treballadores, poden ser expedientats a proposta dels seus responsables superiors. Previ a l'inici del procediment, la persona responsable ha de remetre al Departament de Recursos Humans les proves documentals que hi hagen a este efecte.  
Comunicat l'expedient de la possible sanció a la Direcció a través de RH, s'inicia el procediment penalitzador. Es comunica per escrit a la persona interessada i a la representació legal dels treballadors i de les treballadores, que pot intervenir en el procés. S'obri un procés d'al·legació de proves aclaridores, i es realitza este en el termini de 5 dies hàbils.   
La direcció en un termini de 20 dies comptats des que es tanca el procés d'al·legacions, ha d'imposar la sanció i de no ser així, es dóna per arxivat l'expedient disciplinari.  
  
Article 48. Prescripció  
Les faltes lleus prescriuen als 10 dies, les faltes greus als 20 dies i les molt greus als 60 dies.  
El termini de la prescripció s'inicia a partir que la Direcció té coneixement de la falta comesa i, en tot cas, als sis mesos de la seua comissió.  
  
DISPOSICIÓ ADDICIONAL  
  
Única. Graus de consanguinitat i d'afinitat  
Primer grau: cònjuge, mare, pare i fills o filles.  
Segon grau: avi/àvia, germans/germanes i néts/nétes.  
Tercer grau: besavi/besàvia, oncles/ties, nebots/nebodes i besnéts/besnétes.  
Quart grau: cosins/cosines.  
  
  
  
  
  
ANNEX I AL CONVENI COL·LECTIU DE  
FOREM PV  
TAULA RETRIBUTIVA  
   
Personal no docent  
Taula de retribucions per a l'any 2010 i per 14 pagues.  
  
  
ANNEX II AL CONVENI COL·LECTIU DE   
FOREM PV  
TAULA RETRIBUTIVA  
  
Personal sociolaboral  
 - Coordinador sociolaboral:  
 Nivell A 2.073,81  
 Nivell B 1.927,18  
  
 - Adjunt sociolaboral:   
 1.703,38  
  
 - Formador de formació sociolaboral:  
 1.842,18  
  
  
  
ANNEX III AL CONVENI COL·LECTIU DE   
FOREM PV  
TABLA RETRIBUTIVA  
  
Personal docent  
Professor o professora de Formació Professional per al treball dirigida prioritàriament a treballadores i treballadors ocupats.  
  
Intersectorial 19,30 €/hora  
Sectorials autonòmics 19,30 €/hora  
  
En aquella formació no explicitada amb anterioritat s'abonarà al personal docent el que estiga estipulat segons la normativa que els regule.   
  
  
  
Docent de formació professional per a l'ocupació adreçada prioritàriament a persones aturades  
  
  
  
És d'aplicació a partir de l'1 d'abril de 2010  
  
  
ANNEX IV. AL CONVENI COL·LECTIU DE FOREM PV DEFINICIÓ DE NIVELLS I CATEGORIES PROFESSIONALS   
  
PERSONAL NO DOCENT   
  
Nivell I: auxiliar de neteja  
Són llocs sense qualificació especÍfica. Realitzen tasques relacionades amb la neteja i el manteniment de les instal·lacions i del mobiliari de la fundació. Tot això, sota el control del seu supervisor o supervisora jeràrquics.  
  
Nivell II: auxiliar administratiu o auxiliar administrativa i servicis  
  
Són llocs en què es realitzen funcions de suport a la gestió dels diversos servicis assignats d'acord amb les necessitats, tant en tasques administratives, com d'atenció al públic i/o control de les instal·lacions.  
Amb autonomia i responsabilitat realitzen les tasques que els són pròpies i segons els procediments establits o les instruccions rebudes del seu superior jeràrquic. El perfil d'accés correspon a la titulació de FP I o equivalent, i es valora en tot cas les habilitats per a la relació interpersonal.  
És la categoria corresponent a l'acompliment de llocs de treball de l'àrea funcional d'administració i de gestió que, sota la direcció i la coordinació d'un superior jeràrquic, amb formació acreditada de FP I o equivalent, desenrotlla tasques de caràcter administratiu en el marc de procediments preestablerts com ara: registre, classificació i arxiu de documentació; maneig a nivell d'usuari de paquets ofimàtics estàndard; mecanització i mecanografiat de documents, realització d'operacions de càlcul no complex.  
  
Nivell III: administratiu o administrativa de primera i segona  
Són llocs assignats en els diversos departaments o centres en què, d'acord amb les necessitats i sota la direcció del seu superior immediat es realitzen tasques professionals de caràcter administratiu o de manteniment tècnic especialitzat.  
Realitzen tasques de suport a la gestió d'activitats de qualsevol tipus de servici i s'integren en equips de treball.  
Segons executen les tasques amb major o menor grau d'autonomia, responsabilitat, iniciativa i correcció absoluta, poden ser administratius o administratives de 1a o de 2a. Tot això sota la direcció del seu o la seua superior immediat.  
El perfil d'accés es correspon a la titulació de FP II o equivalent.  
  
  
Nivell IV: responsable de centre i tècnic o tècnica   
Són els llocs que s'ubiquen al nivell mitjà en els quals es realitzen les funcions en el nucli de les operacions, tant en un com en diversos centres o de manera territorial.  
Responsables de centre. Són aquelles persones de confiança del Patronat, la responsabilitat de les quals és la gestió de la totalitat de les programacions formatives i no formatives, tant administrativa com pedagògica, en els seus vessants operatius i funcionals, que es realitzen al centre i en la seua demarcació intercomarcal concreta. Tenen al seu càrrec el personal tècnic i/o administratiu assignat a la gestió operativa de les activitats del centre. Representa la fundació davant de les entitats externes. Efectua les seues funcions directives amb la responsabilitat, la iniciativa i l'autonomia pròpies del seu càrrec. Depén del Patronat de la fundació o de la persona o de l'equip en qui es delegue.  
Com que és un nomenament de personal de confiança dins de l'organigrama de la fundació, quan acabe la seua responsabilitat, per decisió pròpia, per cessament per part del Patronat o per assumpció d'altra responsabilitat, la categoria torna a ser la que tenia al moment de passar a la categoria de responsable de centre, sense que implique cap consolidació de la categoria.  
  
- Tècnic o tècnica  
El tècnic o la tècnica és aquella persona amb titulació mitjana universitària o equivalent que, amb coneixements tècnics professionals, amb autonomia, responsabilitat i sota les directrius i les orientacions del seu superior immediat, realitza activitats de servicis, assessoraments i/o gestió en qualsevol dels centres o àrees de treball de FOREM PV.  
  
- Tècnic o tècnica d'informàtica  
És la persona que amb la titulació i els coneixements suficients d'informàtica, aplica i  
modifica programes corresponents a les aplicacions propostes, realizant les proves necessàries que asseguren la fiabilitat dels resultats, així com la supervisió i el seguiment del programa en ús.  
Les funcions més significatives a realitzar són les següents:  
- Supervisar l'organització correcta i la utilització de l'equip i dels mitjans informàtics.  
- Atendre les consultes dels usuaris i de les usuàries.  
- Codificar, provar i documentar les rutines de les aplicacions.  
- Conéixer i aplicar les possibilitats que oferixen els diversos paquets estàndard.  
- Col·laborar en el control del treball realitzat per l'equip, així com ajudar en les tasques de manteniment o realització de noves activitats.  
  
  
- Tècnic o tècnica d'orientació  
És la persona que amb formació acreditada de llicenciatura, diplomatura o grau universitari relacionada amb l'àmbit sociolaboral, així com amb els requeriments que l'organisme públic exigisca per a esta ocupació i sota la supervisió de la pesona responsable seua, exercix les activitats pròpies de l'àrea funcional de l'orientació professional.  
Les funcions més significatives a realitzar són les següents:  
- Proposar i planificar les accions.  
- Difusió i promoció del servici d'orientació i captació d'usuaris i usuàries.  
- Anàlisi i avaluació de capacitats, motivacions i objectius de les persones usuàries del servici, que faciliten l'autoconeixement.  
- Facilitar a través de procediments professionals contrastats la presa de decisions autònoma i realista en matèria de carrera professional per part de les persones usuàries.   
- Disseny d'itineraris de formació i inserció.  
- Disseny i impartició de tallers per a l'acompanyament en l'orientació.  
- Gestió administrativa de la burocràcia derivada de les activitats d'orientació, informació i assessorament laboral.  
- Exploració de recursos i oportunitats de l'entorn social i institucional per a la incorporació als processos d'informació, orientació i assessorament.  
  
Nivell V: tècnics i tècniques superiors  
Són els llocs en què es requerix el domini d'una o de diverses àrees tècniques i professionals, a fi d'aplicar-ho en la planificació, el desenrotllament, l'execució i el control de projectes o programes concrets.  
  
El tècnic o la tècnica superior és la persona que, assignada a un departament o àrea depén directament del seu o la seua superior immediat, i pot tindre autonomia per a desenrotllar operativament objectius preestablerts.  
Realitzen la seua activitat fonamentalment a través del treball en equip, i poden responsabilitzar-se'n de la seua direcció.   
Ubicats estructuralment com a personal de suport, amb polivalència horitzontal, poden executar tasques operatives en el desenrotllament de la seua activitat (polivalència vertical.)  
El perfil d'accés correspon a la titulació superior, preferiblement amb experiència de treball en equip.  
  
  
  
RESPONSABLES D'ÀREA, DE DEPARTAMENT  
O DE PROGRAMACIONS  
  
Són els llocs de treball que, al marge que orgànicament depenen de la Direcció del Patronat, exercixen funcions directives en un àrea operativa, departament o en les diverses programacions de formació professional, i que comporten la responsabilitat en la planificació operativa i el control en la realització i l'execució de les diverses programacions i activitats que es contracten, convenien o atorguen a la fundació per a la seua gestió, execució i justificació.  
D'acord amb les responsabilitats assignades i les funcions a realitzar, s'establixen dos nivells de responsabilitat: Nivell - A i B.  
  
NIVELL A. Són els llocs de treball en què es poden exercir indistintament funcions directives, de planificació, programació, desenrotllament, gestió i justificació en les distintes programacions i activitats que s'hagen d'executar.  
Són càrrecs de confiança del Patronat. Tenen al seu càrrec el personal assignat per a la realització de les funcions operatives i executives que es corresponguen a una àrea, departament o programació concreta.  
  
Els perfils preferents d'accés corresponen a les titulacions mitjanes o semblants i les titulacions superiors, preferiblement amb experiència en responsabilitats de gestió i de direcció d'equips.  
NIVELL B. Són els llocs de treball en què s'exercixen funcions de desenrotllament, de gestió o d'organització dels servicis operatius i de suport a l'execució de les diverses programacions i activitats que s'hagen de dur a terme.  
Són càrrecs de confiança del Patronat. Poden tindre al seu càrrec el personal assignat per a la realització de les funcions operatives i de suport que els corresponguen, d'acord amb l'àrea, el departament o la programació concreta.  
Els perfils preferents d'accés corresponen a les titulacions mitjanes o semblants i les titulacions superiors, preferiblement amb experiència en responsabilitats de gestió i servicis operatius de suport.  
  
2. D'acord amb els diversos graus de responsabilitat que comporten estes llocs de treball, s'establixque la seua retribució total està composta per una retribució bàsica o salari base i una altra complementària. La retribució bàsica, és l'establida en el conveni d'acord amb el fet que la seua categoria professional reconeguda siga la de titulat o titulada mitjà/na o semblant o la de titulat o titulada superior. La retribució complementària té la consideració de complement de lloc de treball i també per la responsabilitat assumida.  
  
  
PERSONAL DOCENT  
  
Professor o professora  
És la categoria corresponent a l'acompliment de llocs de treball de l'àrea funcional de formació que, d'acord amb les instruccions rebudes, amb responsabilitat i responsable del bon ús que es faça dels equips durant la impartició dels cursos, realitza les funcions següents: dissenya, impartixi avalua el procés formatiu del curs, realitza la memòria del curs, col·labora en la realització de funcions de tutories i ompli la documentació inherent al curs.  
  
Personal sociolaboral  
És el personal que es contracta per la fundació en aplicació dels convenis de col·laboració subscrits per FOREM PV i altres entitats, sobre la base que per la implicació sindical de l'activitat a realitzar, es requerixen perfils específics per a així poder realitzar adequadament les diverses programacions de formació professional per a l'ocupació.  
  
  
Coordinador o coordinadora sociolaboral  
Funcions:  
- Coordinació i organització de les accions formatives dels plans de la formació professional per a l'ocupació.   
- Captació d'empreses i selecció de l'alumnat en les accions de formació.  
- Seguiment i control en l'execució dels plans de formació.  
  
Adjunt o adjunta sociolaboral  
Funcions:  
Col·laborar amb la persona coordinadora en el desenrotllament i l'aplicació de les accions formatives de la formació professional per a l'ocupació, amb responsabilitat i correcció absoluta en les tasques encomanades.  
  
Formador o formadora de formació sociolaboral  
Funcions:  
El formador o la formadora de formació sociolaboral realitza les funcions de preparació, d'impartició, d'avaluació i de control de les accions específiques i transversals de la formació professional per a l'ocupació.   
  
Personal no docent  
Taula de retribucions per a 2011 i per 14 pagues  
  
  
  
ANNEX II Al CONVENI COL·LECTIU DE FOREM PV  
TAULA RETRIBUTIVA: FIJ 3217  
  
- Personal sociolaboral  
- Coordinador o coordinadora sociolaboral:  
 - Nivell A 2.151,89  
 - Nivell B 1.999, 74  
€ Adjunt o adjunta sociolaboral   
 1.767,50  
€ Formador o formadora de Formació sociolaboral   
 1.911,54  
  
  
ANNEX III AL CONVENI COL·LECTIU DE   
FOREM PV  
TAULA RETRIBUTIVA: PJC 8630  
  
Personal docent  
Professor o professora de Formació Professional per a la col·locació dirigida prioritàriament a treballadors i treballadores ocupats.  
Intersectorial 20,00 €/hora  
Sectorials autonòmics. 20,00 €/hora  
En aquella formació no explicitada amb anterioritat s'abonarà al personal docent el que s'estipula segons la normativa que els regule.  
  
  
Docent de formació professional per a l'ocupació adreçada prioritàriament a persones aturades  
  
  
  
  
  
Personal docent  
Professor o professora de Formació Professional per al treball dirigida prioritàriament a treballadores i treballadors ocupats.  
Intersectorial 20,00 €/hora  
Sectorials autonòmics 20,00 €/hora  
  
En aquella formació no explicitada amb anterioritat s'abonarà al personal docent el que s'estipula segons la normativa que els regula.  
  
  
Docent de formació professional per a l'ocupació adreçada prioritàriament a persones aturades  
  
